עוצמת נשיכה

המגלודון, היצור בעל עוצמת הנשיכה החזקה אי-פעם
שלד משוחזר של דיינוסוכוס, היצור היבשתי בעל הנשיכה החזקה ביותר אי-פעם
תנין היאור הוא בעל הנשיכה החזקה ביותר שחי כיום. הנשיכה נמדדה ועוצמתה היא כ-22,000 ניוטון (כ-2.2 טון-כוח). ייתכן שתנין הים עולה עליו בפרטים שאורכם מעל 6 מטר.
נשיכה של עמלץ לבן מגיעה ל-17,790 ניוטון.
נשיכתו של הצבוע הנקוד מסוגלת לרסק עצמות.
עוצמת נשיכה היא הכוח שמפעיל בעל חיים על ידי סגירת הלסת העליונה על התחתונה. עוצמת הנשיכה נמדדת בניוטון ולעיתים בקילוגרם-כוח או ליברת-כוח. לעיתים קרובות נעשה שימוש גם במדידת עוצמת לחץ הנשיכה, וזה ניתן ביחידות PSI (פסקל לאינץ' רבוע).
בעל החיים בעל הנשיכה החזקה ביותר אי-פעם היה ככל הנראה או הכריש הענק הנכחד מגלודון או הזוחל הימי הענק הנכחד פליוזאורוס (המכונה "הטורף X"), שניהם מעל 10 טון-כוח. בעל החיים עם עוצמה הנשיכה הכי חזקה ביבשה היה התנינאי הענק דיינוסוכוס שחי בקרטיקון ונכחד, ולו עוצמת נשיכה של כ-103 קילוניוטון. בעל החיים עם עוצמת הנשיכה הגדולה ביותר שחי כיום הוא כנראה תנין הים עם עוצמת נשיכה של 22–34 קילוניוטון. עוצמת הנשיכה הגדולה ביותר שנמדדה בפועל שייכת לתנין היאור, עם כ-22 קילוניוטון. לשם השוואה, עוצמת הנשיכה של האדם היא 0.89 קילוניוטון (890 ניוטון).
| שם בעברית | שם מדעי | קבוצה | עוצמת נשיכה | הערות |
| --- | --- | --- | --- | --- |
| מגלודון | Carcharodon megalodon | דמויי כריש, עמלצים | 182,201 ניוטון (18.5793 טון-כוח) | הערכה עבור מגלודון באורך 20.3 מטר |
| פליוזאורוס | Pliosaurus funkei | פלזיוזאוריה, פליואוזאורודים | כ-160,000 ניוטון (16 טון-כוח) | הערכה |
| מגלודון | Carcharodon megalodon | דמויי כריש, עמלצים | 108,514 ניוטון (11.0653 טון-כוח) | הערכה עבור מגלודון באורך 15.9 מטר (זוהי ההערכה העדכנית לגבי גודלו) |
| דיינוסוכוס | Deinosuchus | תנינאים, דמויי אליגטור | 103,000 ניוטון (10.5 טון-כוח) | הערכה עבור דיינוסוכוס באורך 12 מטר |
| פורוסזאורוס | Purussaurus | תנינאים, אליגטוריים | 69,000 ניוטון (7.0 טון-כוח) | הערכה עבור פורוסזאורוס באורך 12.5 מטר |
| טירנוזאורוס | Tyrannosaurus | דינוזאוריה, טירנוזאוריים | 35,000–57,000 ניוטון (3.6–5.8 טון-כוח) | הערכה |
| תנין הים | Crocodylus porosus | תנינאים, תניניים | 34,000 ניוטון (3.5 טון-כוח) | הערכה עבור תנין ים באורך 6.7 מטר |
| תנין היאור | Crocodylus niloticus | תנינאים, תניניים | 22,240 ניוטון (2.268 טון-כוח) | ד"ר בריידי באר מדד כוח נשיכה של 5,000 ליברות-כוח (22 קילוניוטון) בתנין יאור שנח במאורתו. זוהי הנשיכה החזקה ביותר שנמדדה בפועל. |
| עמלץ לבן | Carcharodon carcharias | דמויי כריש, עמלציים | 17,790 ניוטון (1.814 טון-כוח) | הדמיה עבור כריש באורך 6.5 מטר |
| תנין הים | Crocodylus porosus | תנינאים, תניניים | 16,460 ניוטון (1.678 טון-כוח) | מדידה על תנין ים באורך 5.2 מטר |
| עמלץ כחול | Isurus oxyrinchus | דמויי כריש, עמלציים | 13,000 ניוטון (1.3 טון-כוח) | מדידה. |
| אליגטור אמריקאי | Alligator mississippiensis | תנינאים, אליגטוריים | 9,450 ניוטון (0.964 טון-כוח) | מדידה על אליגטור באורך 3.9 מטר |
| היפופוטם | Hippopotamus amphibius | יונקים, בהמותיים | 8,100 ניוטון (0.83 טון-כוח) | מדידת נקבה בוגרת. ניסיונות מדידת זכרים לא צלחו בשל אגרסיביות יתר. |
| כריש שורי | Carcharhinus leucas | דמויי כריש, כרישיים | 5,914 ניוטון (0.6031 טון-כוח) | חזקה יותר מכל דג סחוס ביחס לגודל הגוף |
| צבוע נקוד | Crocuta crocuta | יונקים, צבועיים | כ-4,900 ניוטון (0.50 טון-כוח) | המרה מ-1,100 PSI |
| אריה וטיגריס | Panthera leo Panthera tigris | יונקים, חתוליים | 4,450 ניוטון (0.454 טון-כוח) | טורפים גדולים הממיתים את טרפם בנשיכה על הגרון |
| אדם | Homo sapiens | יונקים, הומינידיים | 890 ניוטון (0.091 טון-כוח) | לשם השוואה |